白色芭蕾舞

係一種芭蕾舞風格，指一場芭蕾舞劇當中主要女舞蹈員同全體伴舞隊女舞蹈員都著住白色芭蕾舞裙跳舞嘅一幕。白色芭蕾舞喺 19 世紀盛行嘅浪漫芭蕾舞入面零舍常見，主要係因為浪漫芭蕾舞嘅芭蕾舞劇嘅故仔好興涉及女鬼等女性靈異生物，所以想用白色芭蕾舞裙加埋輕盈嘅舞步，突顯飾演呢啲生物嘅女舞蹈員輕飄飄嘅氣質。

白色芭蕾舞起源於 1832 年，當時《風仙女》呢齣芭蕾舞劇首次喺法國公演，故仔講述一個蘇格蘭農夫占士為咗追一個有住非人美貌嘅風仙女，而放棄佢喺農村入面嘅愛人，跟住個風仙女入咗森林裏面。當時個芭蕾舞團為咗想突然風仙女嘅超自然氣質而採用咗白色芭蕾舞嘅做法，而嗰個時代盛行嘅浪漫芭蕾舞劇好多都跟從呢種做法，用全白色服裝加輕盈嘅舞步表現女性靈異生物嘅氣質－歷史學家一般認為，呢個就係白色芭蕾舞嘅起源。而因為白色芭蕾舞呢種做法同好多芭蕾舞相關嘅事物一樣，起源自法國，所以個名入面用咗個法文字「blanc」。

白色芭蕾舞對成個 19 世紀芭蕾舞界起咗相當嘅影響，例如《芝莎》第二幕當中嘅女鬼之舞、《天鵝湖》第二幕同第四幕當中嘅小天鵝之舞、以及《合桃鉗》當中嘅雪花之舞等都見到白色芭蕾舞嘅影響。

芭蕾舞
芭蕾舞史
浪漫芭蕾舞
芭蕾舞蹈員

攷 

芭蕾舞